text: Seqüela, Rachel Cusk - Reflexió: matrimoni i separació - L'illa deserta
  On 29 maig 2020 28 maig 2020 Per sifuroIn Llibres
  Avui us vull parlar de Seqüela, una narració de Rachel Cusk que ens parla del "després", de la seva nova realitat, quan s'acaben 10 anys de matrimoni. Perquè… què passa quan la vida que havies anat teixint, el puzle de 5.000 peces que havies anat muntant, se'n va en orris?
  No trobareu en aquest llibre una història truculenta, una batalla entre dues persones que ja no volen estar juntes, odi i rencor. El que ens ofereix l'autora és més aviat el record de la reparació d'aquest puzle trencat, les noves sensacions que té quan ha de fer front a la vida sola, com evoluciona la seva relació amb les filles…
  Apunts sobre feminisme i maternitat
  En algun punt també toca el feminisme i els aspectes que tenen a veure amb el repartiment de tasques a casa, sobretot pel que fa a tenir cura dels fills. Aquesta part m'ha agradat molt, ja que fa una reflexió, per al meu gust, molt lúcida sobre el paper de l'home i de la dona a casa. Una reflexió que, en molts aspectes, subscric.
  Així, doncs, veurem com valora allò tan famós de "els homes ajuden a casa" i com, segons ella, en la lluita per la igualtat ella i el seu home s'havien "intercanviat la vestimenta". I quan explica que el seu home va deixar la feina per cuidar-se de les nenes mentre ella treballava, arriba la bomba, el que moltes pensen i no diuen: "jo tenia els dos papers" (el d'home i el de dona, treballar a la feina i treballar a casa).
  El tros que més m'ha agradat, però, és quan parla de la maternitat. D'una banda, pensa que la maternitat és una renúncia total a la identitat. Hi estic d'acord, com a mínim pel que fa als primers anys dels nens: n'has d'estar pendent fins que tenen una mica d'autonomia. De fet, algunes mares, fins i tot viuen a través dels fills. I m'ha rematat quan diu "com si aquestes hores solitàries fossin el meu botí de guerra" fent referència a les hores que té per estar sola, unes hores que sempre he valorat molt: fer un cafè mentre el petit fa natació, xerrar a la plaça mentre juga…
  Vist tot això, no deixar de ser curiosa la seva reacció quan diu "les filles són meves" en resposta al seu ex-marit. Ella mateixa se sorprèn. De tota manera, suposo que en certs casos, quan tot al nostre voltant s'esmicola, és normal tenir reaccions extremes o inesperades, una manera d'agafar-se al poc que li queda de la seva vida anterior: les nenes.
  La seqüela i refer la vida
  Arribats a un cert punt del llibre, entrem en la fase de recuperació. Aquí no només veurem les possibles relacions amb altres homes, sinó que Cusk entra en una etapa en què intenta recuperar a poc a poc les amistats. Tots ho hem vist: en la majoria de casos, les persones que se separen recuperen la vida pròpia quan els fills s'estan amb l'ex-parella. I ben fet que fan. Cusk, doncs, recuperarà antigues amistats i tornarà a agafar el ritme de la vida social adulta.
  És un llibre curtet, però la veritat és que se li agraeix la concisió. Hi ha tants llibres que s'allarguen innecessàriament, que és bo veure que hi ha gent que explica el que els hi sembla just i prou. També he de dir que és una lectura molt agradable, sense notes estridents ni reaccions histèriques. És com un riu que baixa plàcidament i, en cada meandre, va deixant enrere trossos de la vida anterior per reviure en unes noves circumstàncies.
  Valoració global i més enllà
  He de dir que és un llibre per a tota mena de públics. Tant si us heu separat com si no, és un testimoni realista i serè de la vida en parella i de la vida de després i, segurament, en algun punt o altre coincidireu amb l'autora.
  Si anem més enllà del llibre, he de dir que, una vegada més, l'editorial Les Hores ens porta la història d'una dona, aquest cop amb la traducció de Carme Geronès. En certa manera i salvant les distàncies, podríem dir que és una dona que busca el seu lloc al món igual que la protagonista de Mirall, espatlla, intermitent, que vam comentar fa uns mesos en aquest blog.
  En tot cas, si voleu històries de dones, totes elles molt diferents, no dubteu a buscar el nom d'aquesta editorial a la capseta de cerca que trobareu a la part superior del blog: des de la baba Dúnia de prop de Txernòbil fins a la Maj, una mestressa de casa sueca que viu en un estat d'insatisfacció constant, sense oblidar les magnífiques "enemigues" de La veïna del costat.
  Seqüela surt a la venda dilluns dia 1 de juny. Busqueu-lo a la vostra llibreria preferida.
  editorial Les Horesvida quotidiana
  2 respostes a "Seqüela, amb Rachel Cusk"
  Albert Riudeubàs Rosich
  Moltes gràcies. Té molt bona pinta. En fas una descripció molt detallada i vé molt de gust de llegir. Salut. Albert